**Møteinnkalling**

**Utvalg:** **Rovviltnemnda i region 6 Midt-Norge**

**Møtested:** E-post

**Dato:** 11. – 13. oktober 2023

**Saksliste:**

27/23 Godkjenning av innkallelse og saksliste

28/23 Status lisensfelling jerv og ekstraordinære uttak av jerv 2023/2024

|  |  |  |
| --- | --- | --- |
| **Utvalg** | **Utvalgssak** | **Møtedato** |
| Rovviltnemnda i region 6 Midt-Norge | 27/2023 | 13. – 14.10.23 |

**27/2023** **Godkjenning av innkallelse og saksliste**

**Dokumenter i saken**

1. E-post fra Kari Anita Furunes datert 09.10.2023.

**Bakgrunn**

Leder fra rovviltnemnda i region 6 deltok på møte med KLD og region 3 den 9. oktober 2023 hvor tema var ekstraordinære uttak av jerv. Med bakgrunn i dette møtet er det ønskelig å fatte vedtak om anbefaling av områder som skal prioriteres for ekstraordinære uttak i 2023/2024 snarest mulig.

***Sekretariatets forslag til vedtak***

*Rovviltnemnda godkjenner innkalling og saksliste.*

**Rovviltnemndas vedtak (enstemmig)**

Rovviltnemnda godkjenner innkalling og saksliste.

|  |  |  |
| --- | --- | --- |
| **Utvalg** | **Utvalgssak** | **Møtedato** |
| Rovviltnemnda i region 6 Midt-Norge | 28/2023 | 12.-14.10.2023 |

**28/23** **Status lisensfelling jerv og ekstraordinære uttak av jerv 2023/2024**

**Dokumenter i saken**

1. [Avgjørelse kvote for lisensfelling av jerv i region 6 2023/2024](https://miljovedtak.no/VedtakSok/VisSak?sakid=52909)

Sekretariatet informerer om status for lisensfelling av jerv pr. 10. oktober 2023 og kommer med eventuelle anbefalinger om endringer av rovviltnemndas anbefalinger om ekstraordinære uttak.

Rovviltforlikets punkt om ekstraordinære uttak

*2.2.4 I de tilfeller der lisensfelling ikke gir tilfredsstillende uttelling, skal miljøforvaltningen så langt det er mulig sørge for at resterende kvote tas ut i de områdene lisensfellingskvote er gitt. Uttak i det som av rovviltnemndene er definert som prioriterte beiteområder i de enkelte regionene blir prioritert.*

*2.2.5 Direktoratet for naturforvaltning har myndighet til å fatte vedtak om hvordan og hvor ekstraordinære uttak skal igangsettes for så langt som mulig å få tatt ut resterende lisensfellingskvote. Dette skal skje etter drøfting med rovviltnemndene. Rovviltnemndene skal også selv kunne ta initiativ til en slik drøfting.*

Bestandsstatus region 6

Antallet ynglinger for årene 2020 – 2022 er 14,3 i region 6. Siste rapport fra Rovdata ([NINA rapport 2338)](https://brage.nina.no/nina-xmlui/bitstream/handle/11250/3094917/ninarapport2338.pdf?sequence=1&isAllowed=y) som gir oversikt over yngleregistreringer i 2023 viser at det ble påvist 16 ynglinger dette året, noe som er en betydelig oppgang fra 2022 når det ble påvist 9 ynglinger.

De registrerte ynglingene i 2023 er fordelt slik i regionen:

* Trøndelag 14 ynglinger i kommunene Lierne (3 (ett hiuttak)), Snåsa (4), Verdal (2), Høylandet (1), Grong (1), Stjørdal (1), Selbu (1) og Røros (1).
* Møre og Romsdal 2 ynglinger i kommunene Sunndal og Rauma.

Status lisensfelling jerv 2023/2024

Kvoten for lisensfelling av jerv i region 6 er satt til 34 jerver, fordelt på en startkvote på 26 jerver og en reservekvote på 8 jerver. Det er per 10. oktober felt en jerv på lisensfelling, en hannjerv i Levanger kommune.

Beitesesongen 2023

Antall påviste skader forvoldt av jerv beitesesongen 2023 er på omtrent samme nivå som i 2022, med 18 påviste skader på sau i perioden 26. mai – 10. oktober 2023 mot 19 påviste skader i perioden 23. mai 2022 – 17. oktober 2022. I samme periode er det påvist to skader på rein i Trøndelag, mot syv i 2022. I Møre og Romsdal er det påvist 48 skader i løpet av beitesesongen, situasjonen er derfor omtrent tilsvarende som i 2022 når det var 41 påviste skader.

Et bilde som inneholder kart, tekst, atlas

Automatisk generert beskrivelse

*Figur 1: Skader forvoldt av jerv i Trøndelag på sau/lam (18) og rein (2) etter vedtak 26. mai 2023 og frem til den 10. oktober 2023 (n = 20). Skravert område angir forvaltningsområde for jerv.*

Et bilde som inneholder kart, tekst, atlas

Automatisk generert beskrivelse

*Figur 2: Skader forvoldt av jerv i Møre og Romsdal på sau/lam (48) og rein (0) fra vedtak 26. mai 2023 og frem til den 10. oktober 2023 (n = 48). Skravert område angir forvaltningsområde for jerv.*

Tidligere anbefaling av områder for ekstraordinært uttak

I nemndas vedtak 12/23 datert 26. mai 2023 har nemnda følgende anbefalinger for ekstraordinære uttak av jerv:

I tråd med forvaltningsplanen for rovdyr i region 6 Midt-Norge som sier at rovviltnemnda legger ved et program for ekstraordinære uttak av jerv samtidig som at kvote blir vedtatt ber Rovviltnemnda om at Miljødirektoratet i tråd med rovviltforlikets punkt 2.2.4 og 2.2.5 prioriterer ekstraordinære uttak i følgende områder vinteren 2023/2024.

**Trøndelag**

* Prioriterte beiteområder, med skader forvoldt av jerv.
* Innenfor forvaltningsområdet med skader forvoldt av jerv, særlig kalvingsområder for reindriftsnæringen.

**Møre og Romsdal**

* Prioriterte beiteområder, med skader forvoldt av jerv.
* Innenfor forvaltningsområdet med skader forvoldt av jerv.

Med bakgrunn i utviklingen av skadesituasjonen under beitesesongen 2023 vil nemnda komme tilbake med ytterligere anbefalinger ovenfor Miljødirektoratet i løpet av lisensfellingsperioden 2023/2024.

**Sekretariatets vurdering**

Med bakgrunn i skadeomfanget, oppdatert bestandsstatus og føringer i gjeldende forvaltningsplan for rovvilt i region 6 vurderer sekretariatet at det er behov for ekstraordinære uttak i beiteprioriterte områder og innenfor forvaltningsområdet i tilknytning til kalvingsområdene i enkelte reinbeitedistrikt. Innenfor forvaltningsområdet i Møre og Romsdal har skadesituasjonen de siste tre beitesesongene (tidsperiode 01.06 – 01.10) vært omtrent lik når det gjelder antall påviste skader forvoldt av jerv (2021- 43 skader, 2022- 38 skader og 2023 – 46 skader). Rovviltnemnda vedtok at det skulle åpnes for lisensfelling av en jerv innenfor forvaltningsområdet for jerv i Møre og Romsdal i 2023/2024, dette ble omgjort av Klima- og miljødepartementet i brev av 16.08.2023 med endelig avgjørelse av klager på lisensfellingskvoten. Med oppdatert bestandsstatus og føringer i klageavgjørelsen er det heller ingen åpning for tildeling av reservekvoten til forvaltningsområdet i Møre og Romsdal. Departementets vedtak inneholder ingen konkret vurdering av skadeomfanget i beitesesongen 2023, men det står følgende: «*Departementet legger til grunn at det er stor sannsynlighet for at det også vil oppstå skader av et visst omfang og en viss alvorlighetsgrad på sau og tamrein i inneværende og kommende år, og finner at vilkåret i nml. § 18 første ledd bokstav b om å avverge skade er oppfylt».*

Anbefalingene fra rovviltnemnda til Miljødirektoratet skal ta utgangpunkt i områder med restkvoter (rovviltforlikets punkt 2.2.4 og 2.2.5), og sekretariatet vurderer at det ikke blir riktig å be Miljødirektoratet iverksette ekstraordinære uttak i et område hvor departementet har avgjort at det ikke skal være lisensfellingskvote i 2023/2024.

***Sekretariatets forslag til vedtak***

*Rovviltnemnda gir Miljødirektoratet følgende anbefalinger for ekstraordinære uttak av jerv 2023/2024:*

***Trøndelag***

* *Prioriterte beiteområder (uttak av enkeltdyr og hiuttak).*

* *Innenfor forvaltningsområdet – uttak av enkeltindivider og hiuttak i tilknytning til kalvingsområdene til reinbeitedistriktene. Særlig fokus på Låarte sijte og Skæhkere sijte.*

***Møre og Romsdal***

* *Prioriterte beiteområder (uttak av enkeltdyr og hiuttak).*

**Behandling i møte**

Kari Anita Furunes informerte fra møte mellom KLD og regionene 3 og 6 avholdt den 9. oktober 2023:

I møtet med KLD mandag 9. oktober ble det lagt fram oppdaterte tall på sau slippet på beite og tap i Møre og Romsdal for beitesesongen 2023. Viser her til vedlegg 1 og 2 med tall fra Rauma og Fjord kommune oversendt fra Statsforvalteren i Møre og Romsdal ved Marianne Aas Halse.

Tallene er alvorlige og de viser en markant økning per år i snitt i lammetap spesielt i Rauma kommune fra 10,9 % 2020 til 42,8 % 2023 se vedlegg1. Besetningen med høyest tap har et lammetap på 71,8 % i 2023. Rauma kommune peker selv på at det er nærliggende å tro at grunnen til en kraftig økning i tap i 2023 kan skyldes statens utkjøp av bruk i Eikesdalsfjella og Asbjørnsdalen se vedlegg 2. Det er også rapportert om store utfordringer i Fjord kommune gjennom sommeren. Det totale tapet av sau 2023 i Dovrefjell /Sunndalsfjella og i Reinheimen er ikke kjent enda. Etter presentasjon fra regionene i møtet ba KLD om å få innsendt anbefalinger for ekstraordinære uttak som fort som mulig pga den alvorlige situasjonen.

Kristin Sørheim fremmet følgende forslag til vedtak:

*Foreslår et tillegg til innstillinga:*

*Rovviltnemnda viser til sitt vedtak om kvote for lisensfelling av jerv i region 6 2023-2024 og begrunnelsen for dette. Rovviltnemnda viser til det store tapet av dyr i Rauma og Fjord kommuner, og ber Miljødirektoratet vurdere å gi tillatelse til ekstraordinært uttak innenfor forvaltningsområdet i disse kommunene og ser det i sammenheng med uttak i region 3.*

Kari Anita Furunes fremmet følgende forslag til vedtak:

*Tilleggspunkt under Møre og Romsdal:*

*Rovviltnemda viser til sitt vedtak om kvote for lisensfelling av jerv i region 6 2023 / 2024 og begrunnelse for denne. Rovviltnemda har tidligere pekt på utfordringene med tap av sau til jerv i forvaltningsområdet i Møre og Romsdal og ser det som helt nødvendig at det settes inn ekstraordinære uttak av jerv i Rauma og Fjord kommune. Tap av sau på beite siden 2020 har økt hvert år, men med en markant økning for enkelte områder i 2023 viser her til vedlegg 1 og 2. Rovviltnemda ber Miljødirektoratet om å gi tillatelse til ekstraordinære uttak innenfor forvaltningsområdet i Rauma og Fjord kommune og ser det i sammenheng med uttak i region 3.*

Kristin Sørheim trakk sitt forslag etter Kari Anita Furunes fremmet sitt.

**Votering i møte**

* Sekretariatets innstilling – 0 stemmer
* Sekretariatets innstilling med tilleggsforslag fra Kari Anita Furunes – 4 stemmer.

**Rovviltnemndas vedtak**

Rovviltnemnda gir Miljødirektoratet følgende anbefalinger for ekstraordinære uttak av jerv 2023/2024:

**Trøndelag**

* Prioriterte beiteområder (uttak av enkeltdyr og hiuttak).

* Innenfor forvaltningsområdet – uttak av enkeltindivider og hiuttak i tilknytning til kalvingsområdene til reinbeitedistriktene. Særlig fokus på Låarte sijte og Skæhkere sijte.

**Møre og Romsdal**

* + Prioriterte beiteområder (uttak av enkeltdyr og hiuttak).
  + Rovviltnemda viser til sitt vedtak om kvote for lisensfelling av jerv i region 6 2023 / 2024 og begrunnelse for denne. Rovviltnemda har tidligere pekt på utfordringene med tap av sau til jerv i forvaltningsområdet i Møre og Romsdal og ser det som helt nødvendig at det settes inn ekstraordinære uttak av jerv i Rauma og Fjord kommune. Tap av sau på beite siden 2020 har økt hvert år, men med en markant økning for enkelte områder i 2023 viser her til vedlegg 1 og 2. Rovviltnemda ber Miljødirektoratet om å gi tillatelse til ekstraordinære uttak innenfor forvaltningsområdet i Rauma og Fjord kommune og ser det i sammenheng med uttak i region 3.